Minnisteikning sem er hluti af aðferðum námslistmeðferðar getur falið í sér eingöngu myndir en texti getur einnig tengst þeim á ýmsa vegu . Megindleg rannsókn sem Unnur Óttarsdóttir gerði árið 2000 sýndi fram á að það er fimm sinnum auðveldara að jafnaði að muna teikningar en skrifuð orð yfir lengri tíma . Minnisteikningar auðvelda fólki að leggja ýmsa námsþætti á minnið , svo sem stafsetningu orða , þýðingu erlendra orða og staðreyndir í tengslum við til dæmis landafræði . Til viðbótar við að auðvelda minni getur minnisteikning hjálpað við úrvinnslu tilfinninga og reynslu á sama hátt og listsköpun í listmeðferð .